CELEX: 32007D0416
Language: et
Date: 2007-06-13 00:00:00
Title: 2007/416/EÜ: Komisjoni otsus, 13. juuni 2007 , karbofuraani nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta (teatavaks tehtud numbri K(2007) 2467 all) (EMPs kohaldatav tekst)

16.6.2007   
            
            
               ET
            
            
               Euroopa Liidu Teataja
            
            
               L 156/30
            
         
      KOMISJONI OTSUS,
   13. juuni 2007,
   karbofuraani nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta
   (teatavaks tehtud numbri K(2007) 2467 all)
   (EMPs kohaldatav tekst)
   (2007/416/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 2 neljandat lõiku,
   ning arvestades järgmist:
   
               (1)
            
            
               Direktiivi 91/414/EMÜ artikli 8 lõikes 2 sätestatakse, et liikmesriik võib 12 aasta jooksul pärast kõnealuse direktiivi teatavakstegemist lubada turustada taimekaitsevahendeid, mis sisaldavad nimetatud direktiivi I lisas loetlemata toimeaineid, mis on juba turul kaks aastat pärast teatavakstegemise kuupäeva, samal ajal kui kõnesolevaid aineid uuritakse järk-järgult tööprogrammi raames.
            
         
               (2)
            
            
               Komisjoni määrustega (EÜ) nr 451/2000 (2) ja (EÜ) nr 703/2001 (3) on sätestatud direktiivi 91/414/EMÜ artikli 8 lõikes 2 nimetatud tööprogrammi teise etapi üksikasjalikud rakenduseeskirjad ning kehtestatud hindamisele kuuluvate toimeainete loetelu nende võimalikuks kandmiseks direktiivi 91/414/EMÜ I lisasse. Karbofuraan kuulub nimetatud loetelusse.
            
         
               (3)
            
            
               Karbofuraani toimet inimeste tervisele ja keskkonnale on taotleja kavandatud kasutusviiside puhul hinnatud vastavalt määruste (EÜ) nr 451/2000 ja (EÜ) nr 703/2001 sätetele. Lisaks on kõnealustes määrustes määratud ka referentliikmesriigid, kes peavad esitama asjaomased hindamisaruanded ja soovitused Euroopa Toiduohutusametile (EFSA) vastavalt määruse (EÜ) nr 451/2000 artikli 8 lõikele 1. Karbofuraani puhul oli referentliikmesriik Belgia ja kogu asjaomane teave esitati 2. augustil 2004.
            
         
               (4)
            
            
               Hindamisaruande kohta on esitanud vastastikused eksperdihinnangud liikmesriigid ja Euroopa Toiduohutusameti hindamistöörühm ning see esitati komisjonile 28. juulil 2006. aastal EFSA kokkuvõttena, milles käsitletakse vastastikuseid eksperdihinnanguid pestitsiidse toimeaine karbofuraani riskianalüüsi kohta. (4) Liikmesriigid ja komisjon vaatasid selle aruande läbi toiduahela ja loomatervishoiu alalises komitees ning see vormistati 24. novembril 2006 komisjoni läbivaatamisaruandena karbofuraani kohta.
            
         
               (5)
            
            
               Kõnealuse toimeaine hindamisel on esile kerkinud terve rida küsimusi. Põhjavee saastamise riskihindamist ei olnud võimalik viia lõpule eelkõige seetõttu, et teavitaja tähtajaks esitatud andmed ei sisaldanud piisavalt teavet terve rea ohtlike metaboliitide kohta. Ka tarbijatele suunatud riski hindamist, mis osutus murettekitavaks tarbijate haavatavate rühmade, eelkõige laste akuutse kokkupuutega seoses, ei olnud võimalik lõpetada teabe puudumise tõttu teatavate asjaomaste jääkide kohta. Lisaks ei olnud teavitaja tähtajaks esitatud andmed piisavad, et võimaldada Euroopa Toiduohutusametil hinnata toimeaine ökotoksikoloogilist mõju. Selle tulemusena on jätkuvalt probleemiks riskihindamine lindude ja imetajate, veeorganismide, mesilaste, muude kui sihtrühma lülijalgsete, vihmausside ja muude kui sihtrühma mullaorganismide puhul. Seega ei olnud kättesaadava teabe põhjal võimalik järeldada, et karbofuraan vastab direktiivi 91/414/EMÜ I lisasse kandmise kriteeriumidele.
            
         
               (6)
            
            
               Komisjon palus teavitajal esitada omapoolsed märkused vastastikuste eksperdihinnangute tulemuste kohta ning teatada, kas ta kavatseb tulevikus aine kasutamist toetada või mitte. Teavitaja esitas omapoolsed märkused, mida on hoolikalt uuritud. Vaatamata teavitaja esitatud väidetele jäid tuvastatud probleemid lahendamata ning Euroopa Toiduohutusameti ekspertide kohtumistel esitatud ja hinnatud teabe põhjal koostatud hindamistest ei selgu, et võib loota, et karbofuraani sisaldavad taimekaitsevahendid kavandatud kasutustingimustes üldiselt vastavad direktiivi 91/414/EMÜ artikli 5 lõike 1 punktides a ja b sätestatud nõuetele.
            
         
               (7)
            
            
               Seepärast ei tuleks karbofuraani kanda direktiivi 91/414/EMÜ I lisasse.
            
         
               (8)
            
            
               Tuleks võtta meetmeid tagamaks, et karbofuraani sisaldavate taimekaitsevahendite kehtivad load tühistatakse ettenähtud ajavahemiku jooksul, et neid ei pikendata ning et selliste toodete jaoks uusi lubasid ei anta.
            
         
               (9)
            
            
               Liikmesriigi antud ajapikendusi karbofuraani sisaldava taimekaitsevahendi olemasolevate varude müügiks, ladustamiseks, turuleviimiseks ja kasutamiseks tuleks piirata kaheteistkümne kuuga, et võimaldada olemasolevate varude ärakasutamist ühe järgneva kasvuperioodi jooksul.
            
         
               (10)
            
            
               Käesolev otsus ei piira karbofuraani kohta taotluse esitamist vastavalt direktiivi 91/414/EMÜ artikli 6 lõikele 2 seoses selle võimaliku kandmisega kõnealuse direktiivi I lisasse.
            
         
               (11)
            
            
               Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Karbofuraani ei kanta toimeainena direktiivi 91/414/EMÜ I lisasse.
   Artikkel 2
   Liikmesriigid tagavad, et:
   
               a)
            
            
               karbofuraani sisaldavate taimekaitsevahendite load tühistatakse alates 13. detsembrist 2007;
            
         
               b)
            
            
               alates käesoleva otsuse avaldamise kuupäevast ei anta karbofuraani sisaldavate taimekaitsevahendite jaoks lubasid ja neid ei uuendata.
            
         Artikkel 3
   Ajapikendus, mille liikmesriigid annavad vastavalt direktiivi 91/414/EMÜ artikli 4 lõike 6 sätetele, peab olema võimalikult lühike ega lõppe hiljem kui 13. detsembril 2008.
   Artikkel 4
   Käesolev otsus on adresseeritud liikmesriikidele.
   
      Brüssel, 13. juuni 2007
      
         
            Komisjoni nimel
         
         
            komisjoni liige
         
         Markos KYPRIANOU
         
      
   
   
      (1)  EÜT L 230, 19.8.1991, lk 1. Direktiivi on viimati muudetud komisjoni direktiiviga 2007/31/EÜ (ELT L 140, 1.6.2007, lk 44).
   
      (2)  EÜT L 55, 29.2.2000, lk 25. Määrust on viimati muudetud määrusega (EÜ) nr 1044/2003 (ELT L 151, 19.6.2003, lk 32).
   
      (3)  EÜT L 98, 7.4.2001, lk 6.
   
      (4)  EFSA Scientific Report (2006) 90, 1-88. Conclusions on the peer review of carbofuran.